A Bizottság határozata
(1996. július 29.)
a 92/46/EGK irányelv 8. cikkének (2) bekezdése értelmében nyert felhatalmazás alapján a tagállamok által nyújtható egyedi vagy általános eltérésekkel érintett tejalapú termékek jegyzékének létrehozásáról, valamint az ilyen termékek előállítására vonatkozó eltérések jellegének megállapításáról
(EGT vonatkozású szöveg)
(96/536/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával módosított, a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK tanácsi irányelvre [1] és különösen annak 8. cikke (2) bekezdésére,
mivel a tagállamok eljuttatták a Bizottságnak azoknak a termékeknek a jegyzékét, amelyek tekintetében az említett irányelv 8. cikke (2) bekezdésének első albekezdésében foglaltak alkalmazását kérik, és amely a kért eltérések jellegét is jelzi;
mivel e határozat alkalmazásában szükséges meghatározni a hagyományos jellemzőkkel rendelkező tejalapú termékeknek a 92/46/EGK irányelv 8. cikkének (2) bekezdésében használt fogalmát;
mivel az említett irányelv egyes követelményei valószínűleg befolyásolják az ilyen hagyományos jellemzőkkel rendelkező tejalapú termékek előállítását;
mivel az említett irányelv 8. cikkének (2) bekezdésében elrendelt eltérések változatos jellege miatt az egyes termékekre általános vagy különös feltételek megállapítása szükséges, kellő figyelemmel a közegészségügyi kockázatokra;
mivel a tagállamok által kért eltérések a nyers tejre, a termékekkel érintkezésbe kerülő anyagokra, az érlelő pincékre és a késztermékekre vonatkozó szabályokat érintik;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 92/46/EGK irányelv 8. cikke (2) bekezdésének és ennek a határozatnak az alkalmazásában a hagyományos jellemzőkkel rendelkező tejalapú termékek azok a tejalapú termékek, amelyek:
- történelmileg elismertek,
vagy
- jogszabályban rögzített vagy bejegyzett műszaki normák, illetve gyártási módszerek szerint készülnek az azokat hagyományosan előállító tagállamban,
vagy
- az azokat hagyományosan előállító tagállamban nemzeti, regionális vagy helyi jogszabályok védelme alatt állnak.
2. cikk
A tagállamok felhatalmazást kapnak arra, hogy a hagyományos jellemzőkkel rendelkező egyes tejalapú termékeket előállító létesítményeknek egyedi vagy általános eltéréseket nyújtsanak a 92/46/EGK irányelv B. melléklete I. fejezetének 6. pontja, valamint C. melléklete III. fejezetének 2. pontja alól az ilyen termékek előállítására, csomagolására és kiszerelésére jellemzően használt eszközök és berendezések anyagösszetevőinek természetét illetően.
Azonban az ilyen eszközöket és berendezéseket folyamatosan megfelelően tiszta állapotban kell tartani, azokat rendszeresen tisztítani és fertőtleníteni kell.
Az e cikk hatálya alá tartozó termékek listáját e határozat melléklete tartalmazza.
3. cikk
A tagállamok felhatalmazást kapnak arra, hogy az 1. cikkben meghatározott, hagyományos jellemzőkkel rendelkező sajtokat előállító létesítményeknek egyedi vagy általános eltéréseket nyújtsanak a 92/46/EGK irányelv B. melléklete I. fejezetének 2. a), b), c) és d) pontjában meghatározott követelmények alól az ilyen termékekre vonatkozó érlelő pincék vagy helyiségek tekintetében.
Az ilyen érlelő pincék vagy helyiségek természetes geológiai falakkal és olyan falakkal, padlózattal, mennyezetekkel és ajtókkal is rendelkezhetnek, amelyek nem simák, áthatolhatatlanok vagy ellenállóak, nincsenek világos színű bevonattal ellátva vagy korrózióálló anyaggal bevonva. Az ilyen pincékben vagy helyiségekben a tisztítás és fertőtlenítés gyakoriságát és módját e tevékenység jellegének függvényében kell meghatározni, azok speciális környezeti flórájára tekintettel.
4. cikk
Ennek a határozatnak a tagállamok a címzettjei.
Kelt Brüsszelben, 1996. július 29-én.